

**4/2/2020**

Προς

τον πρόεδρο του περιφερειακού συμβουλίου

κ. Χρήστο Θεοδωρόπουλο

Κοινοποίηση:

περιφερειάρχη Αττικής

κ. Γεώργιο Πατούλη

τα μέλη του περιφερειακού συμβουλίου

**Αίτημα για ΠΗΔ θέμα στη συνεδρίαση 5/2/2020:**

**1. για την κανονική συζήτηση του 8ου θέματος «Ενημέρωση σχετικά με τις εξελίξεις στο χώρο των «Λιπασμάτων» και την Oil One”με αποφασιστική αρμοδιότητα.**

**2. Τη συζήτηση για το MASTER PLAN της COSCO στον Πειραιά.**

1. Η πρόσκληση στη συνεδρίαση της 5/2/2020 στο ΠΕΣΥ αναφέρεται στο 8ο θέμα ως «ενημέρωση από την αντιπεριφεριάρχη» και όχι κανονική συζήτηση για το ζήτημα της λειτουργίας της Oil One και των «Λιπασμάτων».

Επειδή και στο παρελθόν έχει συμβεί να τίθενται σοβαρά θέματα ως ενημέρωση και να μην δίνεται η δυνατότητα στο ΠΕ.ΣΥ να πάρει απόφαση ζητάμε να διευκρινιστεί ότι η συζήτηση του θέματος έχει αποφασιστική αρμοδιότητα και αν απαιτείται να αλλάξει η διατύπωση του στην ημερήσια διάταξη.

Η λειτουργία της Oil One στο Κερατσίνι και των Λιπασμάτων στη Δραπετσώνα έχουν καταστροφικές συνέπειες για την υγεία των κατοίκων και το περιβάλλον.

Οι έρευνες του ΔΗΜΟΚΡΙΤΟΥ όσο και οι ανακοίνωση του Εθνικού Αστεροσκοπείου Αθηνών και του Ινστιτούτου Περιβάλλοντος από το καλοκαίρι του 2019 απέδειξαν ότι υπάρχει ρυπογόνα δραστηριότητα με παρασκευή επικίνδυνων ρύπων ανάμεσα στους οποίους περιλαμβάνεται και το Βενζόλιο που είναι άμεσα συσχετισμένο με την λευχαιμία.

Οι κινητοποιήσεις των κατοίκων και των φορέων τους, με ένταση από το Σεπτέμβριο, βάζουν επιτακτικά την ανάγκη απομάκρυνσης των ρυπογόνων αυτών βιομηχανιών από τον αστικό ιστό.

Υπενθυμίζουμε ότι η δέσμευση του προέδρου του ΠΕ.ΣΥ. σε συνεννόηση με την αντιπεριφερειάρχη, σε συζήτηση για να μπει προ ημερήσιας διάταξης θέμα στις 30 Οκτωβρίου του 2019 ήταν ότι το θέμα θα έρθει κανονικά σε συζήτηση του ΠΕΣΥ στα μέσα Δεκεμβρίου.

Η συζήτηση του θέματος πρέπει να καταλήξει σε συγκεκριμένες αποφάσεις που να ικανοποιούν το αίτημα των κατοίκων και δεν μπορεί να μείνει στα επίπεδα της απλής ενημέρωσης του ΠΕ.ΣΥ.

1. Αυτές τις μέρες προχωράει άμεσα η υλοποίηση του **MASTER PLAN της COSCO στον Πειραιά.** Η ρύπανση και η συνολική περιβαλλοντική επιβάρυνση του Πειραιά πρέπει να εξεταστεί ενιαία καθώς η δραστηριότητες αυτές θα συνδυαστούν σωρευτικά με την δραστηριότητα των καζανιών και των άλλων ρυπογόνων δραστηριοτήτων.

Η συζήτηση έχει εξαιρετικά επείγοντα χαρακτήρα καθώς ο Οργανισμός Λιμένα Πειραιά που βρίσκεται στα χέρια της COSCO ανακοίνωσε στις 3/2/2020 ότι ανακηρύχτηκε ανάδοχος για την κατασκευή του νέου προβλήτα κρουαζιέρας που προβλέπεται στο επενδυτικό σχέδιο της COSCO SHIPPING για τον ΟΛΠ. Μάλιστα ανακοινώνει ότι το έργο έχει και κοινοτική χρηματοδότηση από το Περιφερειακό Επιχειρησιακό Πρόγραμμα Αττικής 2014-2020. Πρόκειται για την απόφαση ένταξης του προβλήτα στο ΠΕΠ Αττικής με απόφαση της τότε περιφερειάρχη Δούρου στις 31/12/2018!!! για χρηματοδότηση με 113 εκατομμύρια (με ΦΠΑ 149 εκατομμύρια). Αυτή η απόφαση – δεν ήρθε ποτέ στο περιφερειακό συμβούλιο ενώ υπάρχουν τεράστια ζητήματα δεοντολογίας και σκανδαλώδους ενίσχυσης της COSCO καθώς ουσιαστικά η περιφέρεια πληρώνει τουλάχιστον το μισό των κεφαλαίων της επένδυσης που έχει διαφημιστεί ακόμα και δια στόματος του προηγούμενου πρωθυπουργού Τσίπρα ότι θα εισφέρει η κινέζικη εταιρεία (επένδυση 300 εκατομμυρίων)!!! Θα αναλάβει η νέα περιφερειακή αρχή να προχωρήσει αυτή την σκανδαλώδη χρηματοδότηση ιδιώτη ; ! ο οποίος εμφανίζεται ότι κάνει επενδύσεις στη χώρα με τα χρήματα του ελληνικού λαού!

Ταυτόχρονα γεγονός είναι ότι **δεν έχει** συζητηθεί και δεν έχει εγκριθεί ούτε στο ΠΕΣΥ ούτε πουθενά **η ΜΠΕ για τον προβλήτα** ενώ ανακοινώνεται ότι το έργο ξεκινάει.

Στην κατασκευή του προβλήτα αντιδρούν συλλογικότητες και οι κάτοικοι του Πειραιά καθώς θα έχει σοβαρές αρνητικές επιπτώσεις σε όλα τα επίπεδα της ζωής των κατοίκων και της πόλης (περιβαλλοντικά, οικονομική δραστηριότητα, κυκλοφοριακή επιβάρυνση κλπ)

Παράλληλα σχεδιάζεται η **έναρξη των εργασιών της βυθοκόρησης** του Λιμανιού που Πειραιά μέχρι το τέλος του Φεβρουαρίου η οποία θα έχει δραματικές συνέπειες για την ρύπανση (τοξική) της θάλασσας.

Ταυτόχρονα σοβαρές ενστάσεις υπάρχουν για όλο το **MASTER PLAN της COSCO στον Πειραιά.** Οι ΜΠΕ που ανακοινώθηκαν και αφορούν έργα που σχετίζονται με αυτό εξετάζουν τα έργα χωριστά και καταγράφουν μεμονωμένα τις προβλέψεις για την περιβαλλοντική επιβάρυνση και το αν κινούνται κάτω από τα προβλεπόμενα όρια και δεν παρουσιάζουν τη συνολική περιβαλλοντική επιβάρυνση ούτε όλες τις επιπτώσεις στη ζωή των κατοίκων και της πόλης.

Με βάση αυτά είναι εξαιρετικά επείγον να συζητήσει το ΠΕ.ΣΥ. το θέμα ώστε να πάρει αποφάσεις και να παρέμβει στις εξελίξεις πριν να δημιουργηθούν αρνητικά τετελεσμένα.

Για την Αντικαπιταλιστική Ανατροπή στην Αττική

Οι περιφερειακοί σύμβουλοι

Αλεξίου Έλλη

Τουλγαρίδης Κώστας